Charles-Mathias Simons - Wikipedia, déi fräi Enzyklopedie

# Charles-Mathias Simons

### Vu Wikipedia, der fräier Enzyklopedie.

De Charles-Mathias Simons, gebuer de 27. Mäerz 1802 zu Béibreg, gestuerwen de 5. Oktober 1874 an der Stad Lëtzebuerg, war e lëtzebuergesche Jurist a Politiker.

De Charles-Mathias Simons mécht 1823 en Doktorat an Droit op der Universitéit zu Léck. D'Joer drop schreift hie sech um Barreau vum Éischtinstanzgeriicht zu Dikrech an. 1931 ass hien Delegéierte beim belschen Nationalkongress zu Bréissel, a schafft mat déi nei belsch Verfassung aus.

1836-1837 ass hie Member vum Provënzialrot, a gëtt 1841 Member vun der Assemblée des États. 1843-1848 ass hie Member vum Regierungsrot an 1848 vun der Assemblée constituante. Vum 1. August - 2. Dezember 1848 ass hien Administrateur général fir Gemengenaffären an der Regierung de la Fontaine.

Nodeems d'Regierung Willmar vum Prënz Henri, op Wonsch vum Kinnek-Groussherzog Wëllem III. hin, ofgesat gi war, gouf de Charles-Mathias Simons den 23. September 1853 zum Regierungspresident a Staatsminister ernannt.

Am Simons seng Regierungszäit fält d'Revisioun vun der Verfassung vum Oktober 1856, déi de Kinnek-Groussherzog géint de Wëlle vum Parlament duerchgedréckt huet, an déi seng Pouvoirë stäerkt, déi vum Parlament zeréckschneit, an déi dem esou geschwächte Parlament (dat zu engem Ständerot degradéiert gëtt) de Staatsrot als Kontrollorgan bäisëtzt. A seng Regierungszäit fält awer och d'Aweiung vun der éischter Eisebunnslinn zu Lëtzebuerg (4. Oktober 1859) an d'Grënnung vun deenen éischte Banken, der Banque Internationale à Luxembourg an der Spuerkeess.

De 26. September 1860 trëtt de Simons zeréck, well d'Oppositioun géint seng "Staatsstreech"-Regierung am Parlament no Neiwahlen zevill grouss ginn ass.

Vun 1860 bis 1874 ass hie Member vum Staatsrot. Hie stierft de 5. Oktober 1874 an der Stad.

## [Änneren] Kuckt och

- Lëscht vun de lëtzebuergesche Premierministeren
- Regierung Simons

Vun "http://lb.wikipedia.org../../../c/h/a/Charles-Mathias_Simons_e08b.html"

Categories: Lëtzebuergesch Premierministeren | Juristen | Gebuer 1802 | Gestuerwen 1874

##### Views

- Artikel
- Diskussioun
- Aktuell Revisiounen

##### Sichen

##### Aner Sproochen

- Deutsch
- English
- Français
- Nederlands
- Polski